b'\n_START_ARTICLE_\nTaivassalo (P\xc3\xa4ij\xc3\xa4nne)\n_START_SECTION_\nMaantietoa\n_START_PARAGRAPH_\nSaari on 3,7 kilometri\xc3\xa4 pitk\xc3\xa4, 2,5 kilometri\xc3\xa4 leve\xc3\xa4 ja sen pinta-ala on 5,03 neli\xc3\xb6kilometri\xc3\xa4 . Saari on kuitenkin kaksiosainen ja osia yhdist\xc3\xa4\xc3\xa4 toisiinsa kapea maakannas. Luoteinen saarenosa on niist\xc3\xa4 suurempi. Se on 2,5 kilometri\xc3\xa4 pitk\xc3\xa4 ja yht\xc3\xa4 leve\xc3\xa4. Kaakkoinen saarenosa on 2,4 kilometri\xc3\xa4 pitk\xc3\xa4 ja 1,2 kilometri\xc3\xa4 leve\xc3\xa4. Saarenosien v\xc3\xa4liin ty\xc3\xb6ntyy etel\xc3\xa4st\xc3\xa4 1,4 kilometri\xc3\xa4 pitk\xc3\xa4 ja leveimmill\xc3\xa4n 270-metrinen Syv\xc3\xa4lahti, ja koillisen suunnasta toinen 500 metri\xc3\xa4 pitk\xc3\xa4 Vanhankyl\xc3\xa4nlahti. Lahtien p\xc3\xa4iden v\xc3\xa4liss\xc3\xa4 on 130 metri\xc3\xa4 pitk\xc3\xa4 maakannas. Saari sijaitsee pohjoisen Vanhasel\xc3\xa4n ja etel\xc3\xa4isen Savisel\xc3\xa4n v\xc3\xa4lisess\xc3\xa4 kohtaamispaikassa. Matkaa saaresta mantereelle on noin 1,5 kilometri\xc3\xa4. L\xc3\xa4himpi\xc3\xa4 saaria on vain muutama. Koillispuolella Vanhankyl\xc3\xa4nlahden edustalla sijaitsee alle 700 metri\xc3\xa4 pitk\xc3\xa4 Tupsu ja sen luoteipuolella pieni Lokki, jossa sijaitsee m\xc3\xb6kki. Pienemm\xc3\xa4n saaren etel\xc3\xa4p\xc3\xa4\xc3\xa4ss\xc3\xa4 sijaitsee 1,2 kilometri\xc3\xa4 pitk\xc3\xa4 Vuorissalo. Vuorissalon edess\xc3\xa4 sijaitsee 20\xe2\x80\x93180 metri\xc3\xa4 leve\xc3\xa4 Rupansalmi ,jossa sijaitsee Uodinsaari ja suojaisa Vitikkalanlahti. Taivassalon lounaispuolella on kilometrin p\xc3\xa4\xc3\xa4ss\xc3\xa4 Kukkaro, ja saarien v\xc3\xa4liin j\xc3\xa4\xc3\xa4 venev\xc3\xa4yl\xc3\xa4, jossa sijaitsevat my\xc3\xb6s Vahtsaaret, Marjosaari ja Syv\xc3\xa4niemenluoto. Vuorissalon etel\xc3\xa4puolella sijaitsevan Kakarissa on kuntarajojen rajapyykki._NEWLINE_Suuren saaren korkein huippu sijaitsee keskell\xc3\xa4 louteisosaa. Se ylt\xc3\xa4\xc3\xa4 noin 140 metrin korkeuteen merenpinnasta, jolloin se kohoaa 62 metrin korkeuteen P\xc3\xa4ij\xc3\xa4nteen vedenpinnasta mpy. Pienemm\xc3\xa4n saaren huippu sijaitsee Jyrk\xc3\xa4nkalliolla ja se kohoaa 47 metrin korkeuteen. Saaren korkeimmat kohdat ovat kallioalueita ja muutenkin saaren maaper\xc3\xa4n moreenikerros on ohut. Koko saari on mets\xc3\xa4maata, jossa suota on vain nimeksi._NEWLINE_Taivassalon kyl\xc3\xa4 on sijainnut kannaksella. Kyl\xc3\xa4n maatilojen peltopalstoja on edelleen olemassa ja suuressa saaressa on j\xc3\xa4ljell\xc3\xa4 kaksi kiinte\xc3\xa4sti asuttua tilaa. Saarella tosin mainitaan vain yksi vakinainen asukas (vuonna 2010 ), 14 vapaa-ajan asuntoa ja ja 56 kes\xc3\xa4asukasta. Nykykartoissa n\xc3\xa4kyy, ett\xc3\xa4 rannoille on rakennettu noin 15 vapaa-ajan asuntoa. Saaren tiest\xc3\xb6 on vaatimaton ja se k\xc3\xa4sitt\xc3\xa4\xc3\xa4 talojen v\xc3\xa4lisen tien ja yhden peltotien. Saaren rantakohteita ovat Herrojenp\xc3\xb6yt\xc3\xa4 ja Isohiekka, jotka ovat hiekkarantoja. Herrojenp\xc3\xb6yd\xc3\xa4lle tulee kyl\xc3\xa4lt\xc3\xa4 polku. Saaren it\xc3\xa4- ja l\xc3\xa4nsipuolella kulkee saaren ohittavat venev\xc3\xa4yl\xc3\xa4t ja it\xc3\xa4isest\xc3\xa4 venev\xc3\xa4yl\xc3\xa4st\xc3\xa4 haarautuu Rupansalmeen p\xc3\xa4\xc3\xa4ttyv\xc3\xa4 v\xc3\xa4yl\xc3\xa4.\n_START_SECTION_\nHistoriaa\n_START_PARAGRAPH_\nSaaren eri osat olivat eri saaria vuoteen 1832 asti, jolloin Kymijokea perattiin ja P\xc3\xa4ij\xc3\xa4nteen vedenpinta laski yli metrin. Silloin kohosi saarien v\xc3\xa4liseen salmeen nykyisten lahtien v\xc3\xa4linen maakannas . T\xc3\xa4st\xc3\xa4 ovat jotkut p\xc3\xa4\xc3\xa4telleet, ett\xc3\xa4 Taivassalon alkuper\xc3\xa4inen nimi olisi ollut \xe2\x80\x9dTaivalsalo\xe2\x80\x9d sen vuoksi, ett\xc3\xa4 saaren halki olisi oikaistu eli taivallettu saaren toiselle puolelle siirrytt\xc3\xa4ess\xc3\xa4 . Vanhassa Suurruhtinaskunnan yleiskartassa saaren nimi tosiaan kirjoitettiin \xe2\x80\x9dTaivalsalo\xe2\x80\x9d .'